**iubesc…**

*Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

iubesc ochii tăi

certitudini de gând

că raiul există

departe…

curând

voi trece de piedici

un râu în aval

devreme, departe şi atemporal

iubesc pliul versului care ne-a-nchis

sub tâmplele mării

acces interzis

magia blajină a numelui tău

iubesc dimineaţa

părerea de rău

că pleci înainte ca visul dintâi

să-ţi spună şoptit

hai, iubite, rămâi

iubesc adevărul

acestui sărut

ce caută sensuri pe trupul de lut

constanţa cu care îmi ceri să transform

sincopa de vis

în destin uniform

iubesc orologiul cu care măsori

secunda

din rândul acestei scrisori

minutul acesta ce ţipă

mai stai

şi timpul ce-aleargă pe coame de cai

iubesc privilegiul

de-a fi nefiresc

o parte din tine

sau totul - iubesc